Проект!

ПРАВИЛНИК
за  еднократно финансово стимулиране на родители за насърчаване на раждаемостта и подпомагане на отглеждането на деца на територията на община Бургас
Раздел I
OБЩИ ПОЛОЖЕНИЯ
чл. 1. (1) Този правилник урежда условията и реда за предоставяне на средства от общинския бюджет, във вид на еднократно финансово стимулиране, при раждане или осиновяване на деца от жители на община Бургас,  
(2) Целите на този правилник са:

1. да осигури възможност за еднократно финансово стимулиране на родителите, изпълнили своите конституционни задължения, свързани с образованието и поели отговорността за създаване, отглеждане и възпитание на деца;
2. да гарантира отговорното родителство;
3. да допринесе за увеличаване на раждаемостта в община Бургас

4. да допринесе за това Бургас да е привлекателно място за  създаване, отглеждане и възпитание на деца;  
чл. 2. 
(1) Еднократното финансово стимулиране се отпуска от община Бургас на родителите/осиновителите за всяко новородено/осиновено първо, второ и трето дете.
(2) Ако към момента на датата на кандидатстване за финансово стимулиране, майката има деца, оставени за отглеждане в „специализирана институция за деца” или друг модел за развитие на заместваща семейна грижа, тяхната поредност не се взима предвид.
II. УСЛОВИЯ ЗА КАНДИДАТСТВАНЕ
чл. 3. Право да кандидатстват за получаване на финансово стимулиране по този Правилник, имат само родители, притежаващи диплома, поне за завършено средно образование.
чл. 4. (1) Право да получават еднократно финансово стимулиране имат родители на новородено или осиновители, които към момента на кандидатстването:

1. Имат постоянен адрес на територията на община Бургас, като единият има такъв 

адрес повече от 2 години отпреди рождената дата на детето или отпреди датата на акта на осиновяването му, а другият поне към момента на подаване на документите.

2.  Имат настоящ адрес на територията на община Бургас, като единият има такъв адрес повече от 3 години отпреди рождената дата на детето или отпреди датата на акта на осиновяването му, а другият поне към момента на подаване на документите.
(2) Когато единият родител е с постоянен адрес, а другият е с настоящ адрес, правото да се получи финансово стимулиране по ал. 1 може да се упражни, ако за родителя с постоянен адрес са налице условията по т.1 и за родителя с настоящ адрес са налице условията по т.2.

чл. 5. Правото на получаване на финансово стимулиране се придобива от датата на раждане на детето или от датата на акта на осиновяването му и може да се поиска в срок от 90 дни.
чл. 6.
Еднократното финансово стимулиране се отпуска в случаите, когато към момента на подаване на искането са изпълнени следните условия: 

(1) Родителите да са навършили 18 годишна възраст към дата на раждане на детето 

(2) Родителите да нямат парични задължения към Община Бургас, установени с акт на компетентен орган, освен ако е допуснато разсрочване, отсрочване или обезпечение на задълженията, или задължението е по акт, който не е влязъл в сила. 
(3) Родителите на новороденото/осиновено дете/деца да имат непрекъснати здравно-осигурителни права към момента на подаване на заявлението за финансово стимулиране. 
(4) Детето не е оставено за отглеждане в „специализирана институция за деца”.
Раздел III
РЕД   ЗА ПОЛУЧАВАНЕ НА ЕДНОКРАТНО  ФИНАНСОВО СТИМУЛИРАНЕ


чл. 7. (1) Еднократното финансово стимулиране при раждане на живо дете се отпуска, въз основа на подадено заявление-декларация по образец и само при покриване на всички изброени в настоящия Правилник критерии. 
(2) Заявлението-декларация трябва да бъде подписано и от двамата родители на детето, освен в случаите, в които в акта за раждане/осиновяване на детето не е вписан втори родител.
(3) Заявлението-декларация се подава от един от родителите или от упълномощено лице в деловодството на община Бургас, като към него се прилагат следните документи:
 
1. Копие от удостоверение за раждане на детето, за което се иска помощта, в случай, че то не е родено в Бургас и оригинал за справка. 

2. Копие от влязло в сила решение на съда за упражняване на родителски права на единия от родителите при развод /ако е приложимо/. 

3. Копие на документ за учредено настойничество /ако е приложимо/. 

4. Копие от диплома за завършено минимум средно образование и на двамата родители.

5. Служебна бележка, издадена от личния лекар на детето, за всички извършени задължителни имунизации и профилактични прегледи, съобразно възрастта и здравословното състояние на детето.
6. Документ, удостоверяващ номера на банковата сметка, заверен от съответната банка.
7. Лична карта на родителите/основителите на детето – за справка.

чл. 8. (1) Определено със заповед на кмета длъжностно лице от общинската администрация проверява редовността на документите. Когато към подаденото заявление-декларация липсват някои от изискуемите документи, съгласно чл. 7, ал. 3 от този Правилник, заявителя се уведомява за това писмено с препоръчано писмо на посочения от него адрес в декларацията-заявление.
 (2) Подадените заявления-декларации се вписват от длъжностното лице, с входящ номер и инициали на родителите, в публичен електронен регистър за отпускане на еднократно финансово стимулиране за новородено или осиновено дете, който се публикува на интернет страницата на община Бургас.
 (3) Подадените по реда на настоящия правилник заявления – декларации се разглеждат и одобряват от Постоянната комисия по социални дейности към Общински съвет - Бургас; 
(4) Комисията заседава веднъж месечно, като на своите заседания разглежда всяко постъпило заявление – декларация и излиза с предложение за отпускане на еднократно финансово стимулиране с определен размер или за отказ на заявлението.  
 (5) Предложението по ал. 4 се представя на кмета на община Бургас за утвърждаване и издаване на заповед, като същевременно се уведомява и лицето-заявител.
чл. 9. (1) Заповедта на кмета, или упълномощеното от него лице, се вписва в публичния електронен регистър за отпускане на еднократно финансово стимулиране за новородено или осиновено дете.
(2) В едномесечен срок от заповедта на кмета се извършва банков превод по посочената в заявлението-декларация банкова сметка, като в основанието се посочва № на заповедта за отпускане на еднократното финансово стимулиране.
чл. 10. (1) Годишният размер на средствата за еднократно финансово стимулиране при раждане или осиновяване на деца от жители на община Бургас, се определят и приемат ежегодно от Общински съвет с бюджета на община Бургас. 
(2) С решението по ал.1 се определят и различните ставки на еднократно финансово стимулиране, като техният размер нараства правопропорционално със степента на образование на родителите/осиновителите и поредността на детето.
(3) При раждане на близнаци, еднократното финансово стимулиране се изплаща за всяко дете близнак, като сумата се определя, съобразно броя на предходно родените деца от майката. 

(4) При родители с различна степен на образование, еднократното финансово стимулиране се изчислява, като се зачита по-високата степен на образование.
чл.11. В случай на изчерпване на предвидените в бюджета средства, на одобрените заявители, не получили полагаемата сума, същата се изплаща през следващата бюджетна година, като това се извършва по реда на постъпване и одобряване на документите на заявителите.
чл.12. (1) Суми, изплатени в нарушение на този Правилник, подлежат на връщане със законната лихва. Те се събират по реда за събиране на държавни вземания.
            (2) Родител/и, получил/и финансово стимулиране по този Правилник, които впоследствие са оставили детето, за което е получено стимулирането, за отглеждане в специализирана институция за отглеждане на деца, връщат сумите, заедно със законната лихва.
Раздел IV
КОНТРОЛ И РЕД ЗА ОБЖАЛВАНЕ
чл. 13. Контролът по изпълнение на този Правилник се осъществява от кмета на община Бургас и/или от длъжностни лица, определени с негова заповед.
чл. 14. (1) Получените откази за отпускане на еднократно финансово стимулиране, могат да се обжалват в двуседмичен срок от обявяването им в електронния регистър, пред комисия в тричленен състав, назначена от кмета на общината. 

(2) На основание решение на комисията по ал.1 и мотивирано становище, в седемдневен срок кметът на общината издава заповед за отпускане или потвърждаване на отказа за еднократно финансово стимулиране.

(3) Решенията на комисията по ал.1 не подлежат на обжалване.

Чл. 15. Ежегодно длъжностното лице по чл.8, ал. 1, извършва проверка за обстоятелствата по чл. 13, ал. 2.
Раздел V

ДОПЪЛНИТЕЛНИ РАЗПОРЕДБИ
§1. По смисъла на тази Правилник: 
1. „Специализирана институция за отглеждане на деца“ са заведенията, в които на децата се осигуряват жилище, храна и облекло за сметка на държавния и общинските бюджети, без да се заплаща такса.
2. Под „осиновено дете” се има предвид дете, осиновено при условията на пълно осиновяване, предвидени в СК.
§2. Правилникът влиза в сила от деня на приемането му от Общински съвет – Бургас.
